text: ইমাম নিয়োগ নিয়ে দ্বন্দ্বে প্রাণ গেল বৃদ্ধের | 1144128 | কালের কণ্ঠ | kalerkantho
  ৭ মে, ২০২২ ২২:৫১ | পড়া যাবে ২ মিনিটে
  নেত্রকোনার মোহনগঞ্জে মসজিদের ইমাম নিয়ে বিরোধের জেরে মতি মিয়া (৬০) নামের এক বৃদ্ধ নিহত হয়েছেন। ঘটনায় জড়িত অভিযোগে শনিবার তিন ব্যক্তিকে গ্রেপ্তার করে আদালতে পাঠায় পুলিশ। তাঁরা হলেন ওই উপজেলার কেওয়ারদিঘী গ্রামের কাঞ্চন (৪৫), অলিউল্লা (৪৮) ও নিজাম (৩০।
  জানা যায়, মোহনগঞ্জ উপজেলার সমাজ-সহিলদেও ইউনিয়নের কেওয়ারদিঘী জামে মসজিদের 'ইমাম' নিয়োগের বিষয়কে কেন্দ্র করে ওই মসজিদ কমিটির সভাপতি নুরুল ইসলাম ও সাধারণ সম্পাদক মো. আবু শাহিন আকন্দ সুজনের মাঝে দীর্ঘদিন ধরে মতবিরোধ চলে আসছিল।
  গত শুক্রবার (৬ মে) তারা নিজ নিজ পছন্দের ইমাম দিয়ে নামাজ পড়াতে চাওয়ায় দুইপক্ষের দ্বন্দ্ব চরমে পৌঁছে। একপর্যায়ে মসজিদ মাঠেই দুই পক্ষের লোকজনের মাঝে হাতাহাতি শুরু হয়। এ সময় কিল-ঘুষিতে মাথায় আঘাত পেয়ে মতি মিয়া জ্ঞান হারান। মোহনগঞ্জ উপজেলা হাসপাতালে নিয়ে যাওয়ার পর কর্তব্যরত চিকিৎসক তাঁকে মৃত ঘোষণা করেন। নিহত মতি মিয়া মসজিদ কমিটির সাধারণ সম্পাদকের চাচা। এ ঘটনায় শনিবার (৭ মে) সকালে নিহতের ছেলে আলমগীর বাদী হয়ে মসজিদ কমিটির সভাপতি নুরুল ইসলামসহ ২২ জনকে আসামি করে মোহনগঞ্জ থানায় মামলা দায়ের করেন।
  মোহনগঞ্জ থানার ওসি মোহাম্মদ রাশেদুল হাছান জানান, আসামিদের মধ্যে তিনজনকে গ্রেপ্তার করে আদালতের মাধ্যমে কারাগারে পাঠানো হয়েছে। অন্য আসামিদের গ্রেপ্তারে অভিযান চলছে।